Talous- ja sosiaalikomitean lausunto aiheesta "Ehdotus neuvoston asetukseksi (EY) raakatupakka-alan yhteisestä markkinajärjestelystä annetun asetuksen (ETY) N:o 2075/92 muuttamisesta"



Virallinen lehti nro C 075 , 10/03/1997 s. 0020



Talous- ja sosiaalikomitean lausunto aiheesta "Ehdotus neuvoston asetukseksi (EY) raakatupakka-alan yhteisestä markkinajärjestelystä annetun asetuksen (ETY) N:o 2075/92 muuttamisesta" (97/C 75/04) Neuvosto päätti 17. lokakuuta 1996 EY:n perustamissopimuksen 43 ja 198 artiklan mukaisesti pyytää talous ja sosiaalikomitean lausunnon edellä mainitusta ehdotuksesta. Talous- ja sosiaalikomitea nimitti Rudolf Strasserin lausunnon yleisesittelijäksi. Talous- ja sosiaalikomitea hyväksyi 341. täysistunnossaan 18. ja 19. joulukuuta 1996 (joulukuun 19. päivän kokouksessa) seuraavan lausunnon. Äänestyksessä annettiin 75 ääntä puolesta, 16 vastaan, ja 22 pidättyi äänestämästä. 1. Johdanto 1.1. Asetuksessa (ETY) N:o 2075/92 olevan 3 artiklan 2 kohdassa säädetään lisätuen myöntämisestä Belgiassa, Saksassa ja Ranskassa viljeltäville flue cured, light air cured ja dark air cured -tupakkalajikkeille. Tämä lisätuki säädettiin täydentämään normaalipalkkiota tupakan markkinajärjestelyn uudistuksen yhteydessä, jotta pohjoisilla viljelyalueilla vältettäisiin voimakas tulojen lasku interventiohinnan poistamisen seurauksena. Lisäksi haluttiin taata korkealaatuisen tupakan tuotanto. 1.2. Tupakan tuotantoedellytyksiä Itävallassa voidaan verrata ennen kaikkea Saksan tuotantoedellytyksiin. Viljelyalat ovat kuitenkin keskimäärin pienempiä (n. 1 ha/maatilayritys). Itävallassa tupakkaa ei viljellä kovinkaan paljon, mutta tupakanviljelyllä on viljelyalueillaan edelleen verrattain suuri merkitys. 1.3. Itävallan EU:hun liittymisen jälkeen tupakasta saatavat keskihinnat ovat voimakkaasti pudonneet (lisäpalkkiotta -45 %, lisäpalkkiolla -30 %). Toisin kuin muilla tuotantoaloilla ei tupakanviljelylle ole määrätty asteittain väheneviä tasausmaksuja. Ilman pohjoisille viljelyalueille myönnettävää lisätukea ei tupakanviljely olisi Itävallassa missään tapauksessa taloudellisesti kannattavaa, ja maanviljelijöiden olisi luovuttava siitä. Näillä alueilla ei kuitenkaan ole tulonsaantivaihtoehtoja. 1.4. Yhteisön budjettiin kohdistuvat vaikutukset (vajaat 0,4 milj. ecua/vuosi) ovat vähäisiä. 2. Huomioita 2.1. Talous- ja sosiaalikomitea suhtautuu myönteisesti komission ehdotukseen myöntää Itävallalle sama lisätuki kuin Saksassa viljeltäville tupakkalajikkeille, sillä tuotantoedellytykset ovat Itävallassa samankaltaiset kuin Saksassa. Bryssel, 19. joulukuuta 1996. Talous- ja sosiaalikomitean puheenjohtaja Tom JENKINS LIITE talous- ja sosiaalikomitean lausuntoon Korvataan teksti kohdan 1.2 kolmannesta virkkeestä alkaen seuraavalla: " Tämän vuoksi komissio ehdottaakin lisätuen maksamista Itävallan tupakanviljelijöille. 1.3. Tupakalla on ainutlaatuinen asema Euroopan unionin tukemien viljelykasvien joukossa. Kyseessä ei todellakaan ole elintarvike ja lisäksi tupakan tiedetään olevan terveydelle haitallista. Samalla kun EU tukee tupakanviljelyä 1 176 miljoonalla eculla (vuonna 1994), se käyttää ainoastaan 64 miljoonaa ecua (vuosina 1996 2000) eurooppalaiseen syöväntorjuntaohjelmaan Europe against Cancer. 1.4. Komitea kannattaa tupakanviljelijöille myös itävaltalaisille maksettavia tukia. Näillä tuilla tulisi edistää tupakan viljelyyn käytettävän maan ottamista muuhun viljelyyn tai esim. ympäristönsuojelun käyttöön. Tupakka-alan kauan kaivatut uudistusehdotukset tulisi julkaista nyt ja siten toteuttaa edellä kuvailtu muutos." Äänestyksen tulos Jaa-ääniä: 34, ei-ääniä: 70, tyhjiä: 7.